สรุปภาวะตลาดต่างประเทศ ประจำวันที่ 29 มี.ค. 2565
สรุปภาวะตลาดต่างประเทศ ประจำวันที่ 29 มี.ค. 2565
สรุปภาวะตลาดต่างประเทศ ประจำวันที่ 29 มี.ค. 2565
30 มี.ค. 2565

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 300 จุดในวันอังคาร (29 มี.ค.) ขานรับความคืบหน้าในการเจรจาสันติภาพระหว่างรัสเซียและยูเครน นอกจากนี้ราคาน้ำมันที่ร่วงลงอย่างต่อเนื่องยังช่วยให้นักลงทุนคลายความกังวลเกี่ยวกับภาวะเงินเฟ้อ
ดัชนีเฉลี่ยอุตสาหกรรมดาวโจนส์ปิดที่ 35,294.19 จุด เพิ่มขึ้น 338.30 จุด หรือ +0.97%, ดัชนี S&amp;P500 ปิดที่ 4,631.60 จุด เพิ่มขึ้น 56.08 จุด หรือ +1.23% และดัชนี Nasdaq ปิดที่ 14,619.64 จุด เพิ่มขึ้น 264.73 จุด หรือ +1.84%
ตลาดหุ้นยุโรปปิดทะยานขึ้นในวันอังคาร (29 มี.ค.) โดยได้แรงหนุนจากความแข็งแกร่งของตลาดหุ้นเอเชียและตลาดหุ้นสหรัฐ ขณะที่การเจรจาสันติภาพระหว่างรัสเซียและยูเครนมีสัญญาณบ่งชี้ที่ชัดเจนที่สุดถึงความคืบหน้าในการเจรจาเพื่อยุติสงคราม
ดัชนี Stoxx Europe 600 ปิดที่ 462.09 จุด เพิ่มขึ้น 7.92 จุด หรือ +1.74%
ดัชนี CAC-40 ตลาดหุ้นฝรั่งเศสปิดที่  6,792.16 จุด เพิ่มขึ้น 203.05 จุด หรือ +3.08%, ดัชนี DAX ตลาดหุ้นเยอรมนีปิดที่ 14,820.33 จุด เพิ่มขึ้น 402.96 จุด, +2.79% และ ดัชนี FTSE 100 ตลาดหุ้นลอนดอนปิดที่ 7,537.25 จุด เพิ่มขึ้น 64.11 จุด หรือ +0.86%
ตลาดหุ้นลอนดอนปิดปรับตัวขึ้นในวันอังคาร (29 มี.ค.) โดยได้แรงหนุนจากสัญญาณความคืบหน้าในการเจรจาระหว่างรัสเซียและยูเครนเพื่อยุติความขัดแย้งที่ดำเนินมาหลายสัปดาห์
ดัชนี FTSE 100 ตลาดหุ้นลอนดอนปิดที่ 7,537.25 จุด เพิ่มขึ้น 64.11 จุด หรือ +0.86%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบติดต่อกันเป็นวันที่ 2 ในวันอังคาร (29 มี.ค.) หลังมีรายงานความคืบหน้าเกี่ยวกับการเจรจาสันติภาพระหว่างรัสเซียและยูเครน นอกจากนี้ ตลาดยังถูกกดดันจากความกังวลเกี่ยวกับภาวะอุปสงค์ชะลอตัว หลังจากจีนล็อกดาวน์เมืองเซี่ยงไฮ้เพื่อควบคุมการแพร่ระบาดของโรคโควิด-19
ทั้งนี้ สัญญาน้ำมันดิบ WTI ส่งมอบเดือนพ.ค. ลดลง 1.72 ดอลลาร์ หรือ 1.6% ปิดที่ 104.24 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนพ.ค. ร่วงลง 2.25 ดอลลาร์ หรือ 2% ปิดที่ 110.23 ดอลลาร์/บาร์เรล
สัญญาทองคำตลาดนิวยอร์กปิดร่วงลงแตะระดับต่ำสุดในรอบเกือบ 2 สัปดาห์ในวันอังคาร (28 มี.ค.) และปรับตัวลงติดต่อกันเป็นวันที่ 3 เนื่องจากนักลงทุนเทขายทองคำในฐานะสินทรัพย์ปลอดภัย หลังมีรายงานความคืบหน้าในการเจรจาสันติภาพระหว่างรัสเซียและยูเครน
สัญญาทองคำตลาด COMEX (Commodity Exchange) ส่งมอบเดือนมิ.ย. ร่วงลง 26.7 ดอลลาร์ หรือ 1.37% ปิดที่ 1,918 ดอลลาร์/ออนซ์ ซึ่งเป็นระดับปิดต่ำสุดนับตั้งแต่วันที่ 16 มี.ค. 2565
สัญญาโลหะเงินส่งมอบเดือนพ.ค. ลดลง 46 เซนต์ หรือ 1.83% ปิดที่ 24.736 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 15 ดอลลาร์ หรือ 1.51% ปิดที่ 978.8 ดอลลาร์/ออนซ์
สัญญาพัลลาเดียมส่งมอบเดือนมิ.ย. ร่วงลง 129.70 ดอลลาร์ หรือ 5.8% ปิดที่ 2,112.70 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันอังคาร (29 มี.ค.) เนื่องจากนักลงทุนเทขายดอลลาร์ในฐานะสกุลเงินปลอดภัย และเข้าซื้อสกุลเงินที่เป็นสินทรัพย์เสี่ยงเช่นยูโร หลังมีรายงานความคืบหน้าเกี่ยวกับการเจรจาสันติภาพระหว่างรัสเซียและยูเครน
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.69% แตะที่ 98.4060 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 122.92 เยน จากระดับ 123.60 เยน และอ่อนค่าเมื่อเทียบกับฟรังก์สวิส ที่ระดับ 0.9311 ฟรังก์ จากระดับ 0.9351 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.2494 ดอลลาร์แคนาดา จากระดับ 1.2527 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1095 ดอลลาร์ จากระดับ 1.0993 ดอลลาร์ ขณะที่เงินปอนด์อ่อนค่าลงแตะที่ระดับ 1.3094 ดอลลาร์ จากระดับ 1.3098 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.7512 ดอลลาร์สหรัฐ จากระดับ 0.7501 ดอลลาร์สหรัฐ